  Майя Бывальцева Вуись арнянуналэ, 14-тӥ коньывуонэ, Россиын гурт возёсын ужасьёслэн нуналзы пусйиське. Бусыосын но гидъёсын тыршисьёслэн, гурт но фермер возёсъёсысь кивалтӥсьёслэн но ӧнерчиослэн, гурт возёс удысъя тодосчиослэн, сиён-юон лэсьтӥсь предприятиосын ужасьёслэн праздниксы азьын Удмуртстат куд-ог лыдпусъёсты шараяз. 2018-тӥ ар кутсконлы Удмуртиысь гурт возёсын 308 бадӟым, шоро-куспо но покчи предприятиос ужало вал. Отын 27 сюрлэсь трос адями тырше. 8 толэзьскын шоро-куспо уждунлэн быдӟалаез 21 сюрс 100 манет луиз, со элькунъя шоро-куспо уждунлэсь куиньмослы ӧжытгес. 1-тӥ коньывуонлы гурт возёсъёсын тысё юос 276 сюрс гектар вылысь арамын (89 процентэз кизем бусыос). 572 сюрс 400 килограмм ю кутсазы, одӥг гектарысь шорлыдын 20,7 центнерен усиз (кылем арын та дырлы ик 22,5 центнер). Картофка 49 сюрс 500 сюрс тонна люказы, котькуд гектарысь шорлыдын 229,1 центнер басьтӥзы (кылем арын 210 центнер). Со дыре ик вераны кулэ, элькунын валтӥсь инты басьтэ пудо вордон. Кылем арын гурт возёсын поттэм ваньбурлэсь кык куиньмос люкетсэ (65 процент) та удыс сётӥзы. 2018-тӥ арын куарусён пумлы элькунысь бадӟым, шоро-куспо но покчи предприятиосын пусъемын вал 275 сюрс 900 йыр сюро таза пудо (со пӧлысь 109 сюрс палаез – скалъёс), 211 сюрслэсь трос парсъёс, 2 сюрс 600 йыр ыжъёс но гурткечьёс. 9 толэзь ӵоже элькунысь вань возёсъёс 94 сюрс тонна пудоез но тылобурдоез сӥльлы вандӥзы, 503 сюрс тонна йӧл кыскизы, 659 миллион курегпуз бичазы. Котькуд скаллэсь 4 сюрс 607 килограмм йӧл кыскизы (кылем арысь та вакытэн ик ӵошатыса, 2 процентлы тросгес), одӥг курег 247 кукей пузаз (миым 246).  Тегъёс: Ижкар Удмуртстат Удмуртия гуртвозёс лыдпусъёс  